Document ID: 32005D0694

NÕUKOGU OTSUS,
28. juuli 2005,
ülemäärase eelarvepuudujäägi olemasolu kohta Itaalias
(2005/694/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 104 lõiget 6,
võttes arvesse komisjoni soovitust,
võttes arvesse Itaalia esitatud märkusi,
ning arvestades järgmist:
(1)
Vastavalt asutamislepingu artiklile 104 peavad liikmesriigid hoiduma ülemäärasest valitsemissektori eelarvepuudujäägist.
(2)
Stabiilsuse ja kasvu pakti põhieesmärgiks on usaldusväärne finantshaldus kui vahend hindade stabiilsuse ning tugeva ja püsiva majanduskasvu tagamiseks, mille tulemusel luuakse uusi töökohti.
(3)
Artikli 104 kohane ülemäärase eelarvepuudujäägi menetlus sätestab otsuse tegemise ülemäärase eelarvepuudujäägi olemasolu kohta. Asutamislepingule lisatud ülemäärase eelarvepuudujäägi menetlust käsitlev protokoll näeb ette edasised sätted, mis on seotud ülemäärase eelarvepuudujäägi menetluse rakendamisega. Nõukogu määrusega (EÜ) nr 3605/93 (1) sätestatakse nimetatud protokolli sätete kohaldamise üksikasjalikud eeskirjad ja määratlused.
(4)
Asutamislepingu artikli 104 lõike 5 kohaselt on komisjon kohustatud esitama nõukogule arvamuse, kui komisjon leiab, et liikmesriigis on või võib tekkida ülemäärane eelarvepuudujääk. Komisjon on saatnud nõukogule sellekohase arvamuse 29. juunil 2005. Olles võtnud arvesse oma aruannet kooskõlas artikli 104 lõikega 3 ja olles arvestanud majandus- ja rahanduskomitee arvamust kooskõlas asutamislepingu artikli 104 lõikega 4, tegi komisjon järelduse, et Itaalias on ülemäärane eelarvepuudujääk. Oma hinnangus on komisjon võtnud arvesse majandus- ja rahandusministrite nõukogu Euroopa Ülemkogule esitatud aruannet stabiilsuse ja kasvu pakti rakendamise parandamise kohta, mille viimane kiitis heaks 22. märtsil 2005. aastal.
(5)
Asutamislepingu artikli 104 lõikes 6 sätestatakse, et nõukogu peaks kaaluma asjaomase liikmesriigi kõiki võimalikke märkusi, enne kui ta pärast üldhinnangut otsustab, kas liikmesriigis on ülemäärane eelarvepuudujääk. Itaalia puhul võib kõnealuse üldhinnangu põhjal teha järgmised järeldused.
(6)
Vastavalt 2003. ja 2004. aasta näitajatele, mis on tänaseks avaldatud, oli valitsemissektori eelarvepuudujäägi suhe aastail 2003 ja 2004 üle kontrollväärtuse 3 % SKTst, kuid püsis selle lähedal. Asutamislepingu kontrollväärtuse 3 % SKTst ületamine aastail 2003 ja 2004 ei tulenenud erakorralisest sündmusest, mida Itaalia ametivõimud ei oleks suutnud kontrollida, ega olnud ka tõsise majanduslanguse tulemus stabiilsuse ja kasvu pakti tähenduses. Majanduskasv oli viimase kolme aasta jooksul positiivne, kuid madal (aastail 2002, 2003 ja 2004 vastavalt 0,4 %, 0,3 % ja 1,2 %). SKT lõhe on arvatavalt langenud 2,1 %lt potentsiaalsest SKTst aastal 2001 - 1,3 %ni potentsiaalsest SKTst aastal 2004. Seetõttu ei saa aeglase kasvu olukorda aastail 2003 ja 2004 pidada erakordseks asutamislepingu ning stabiilsuse ja kasvu pakti tähenduses.
(7)
Kontrollväärtuse ületamist ei saa pidada ajutiseks, sest eelarvepuudujääk, mis ületas kontrollväärtuse aastail 2003 ja 2004, ületab komisjoni prognoosi kohaselt, mille aluseks on eeldus, et tavapoliitikas muudatusi ei tehta, kontrollväärtuse kaugelt ka aastail 2005 ja 2006. See näitab, et asutamislepingu nõue eelarvepuudujäägi kriteeriumide osas ei ole täidetud.
(8)
Võla ja SKT suhe, umbes 106-107 % SKTst, on selgelt üle asutamislepingu kontrollväärtuse ega ole viimaste aastate jooksul piisavalt kiiresti langenud. Võla vähendamise kiirust on mõjutanud võlga suurendavad eelarvevälised tehingud, mis valitsuse enda prognooside kohaselt peaksid jätkuma keskpika perioodi jooksul. Lisaks sellele ei taga esmase ülejäägi praegune tase (alla 2 % SKTst aastal 2004) võlasuhte vähenemist rahuldaval määral. See näitab, et ka asutamislepingu nõue võlakriteeriumide osas ei ole täidetud.
(9)
Nõukogu on analüüsinud teisi olulisi tegureid, mida komisjoni aruanne hõlmas vastavalt asutamislepingu artikli 104 lõikele 3, nagu ka lisategureid, mille esitasid Itaalia ametivõimud 6. juuni 2005. aasta kirjas. Vastavalt majandus- ja rahandusministrite nõukogu Euroopa Ülemkogule esitatud aruandele stabiilsuse ja kasvu pakti rakendamise parandamine kohta peab teiste oluliste tegurite arvessevõtmine vastavalt asutamislepingu artikli 104 lõikele 6 tehtavas nõukogu otsuses ülemäärase eelarvepuudujäägi olemasolu kohta “toimuma täies ulatuses tingimustel, mis vastavad üldpõhimõttele, et enne teiste oluliste tegurite arvessevõtmist on kontrollväärtuse ületamine ajutine ja eelarvepuudujääk püsib kontrollväärtuse lähedal”. Itaalia puhul ei ole see tingimus täidetud. Seega ei võeta Itaalia puhul nõukogu otsuse tegemisel kooskõlas asutamislepingu artikli 104 lõikega 6 arvesse teisi olulisi tegureid.
ON VASTU VÕTNUD KÄEOLEVA OTSUSE:
Artikkel 1
Üldhinnangu põhjal võib teha järelduse, et Itaalias on ülemäärane eelarvepuudujääk.
Artikkel 2
Käesolev otsus on adresseeritud Itaalia Vabariigile.
Brüssel, 28. juuli 2005

Labels: 12
2
15
18